**Telesilla** (starogr. *Τελἐσιλλα*) bola grécka poetka v 5. storočí pred Kr.

Telesilla, lyrická poetka z Argosu, tvorila v 1. polovici 5. storočia pred Kr. Zachovali sa od nej len nepatrné zlomky hymnov k Apolónovi a Artemide (zrejme len 9 fragmentov). Je po nej pomenovaný telesillejský verš. Hovorilo sa o nej, že svojimi básňami, podobne ako básnik Tyrtaios, povzbudzovala mužov k vojenskej udatnosti. Preslávila sa však hlavne tým, že zachránila svoje mesto, keď po pobití mužov spartským kráľom Kleomenom I. v bitke pri obci Sépeia povolala do zbrane ženy.

Túto udalosť zaznamenal cestovateľ Pausanias vo svojej sprievodcovskej príručke po Grécku: *„Za divadlom stojí svätyňa Afrodity a pred sochou je znázornená na stĺpe skladateľka piesní (poetka) Telesilla. Pri nohách jej ležia zvitky, sama sa ale díva na prilbu v ruke, hodlajúc si ju nasadiť na hlavu. Táto Telesilla sa svojho času tešila veľkej sláve medzi ženami a ešte viac bola oceňovaná pre svoje básne. Kedysi postihla Argejčanov nevýslovná porážka pričinením Kleomena, syna Anaxandrida, a Lakedaimončanov. Jedna časť mužov padla v boji, následne zahynuli tí, ktorí sa uchýlili do Argovho hája; najskôr totiž vyšli podľa dohody, ale hneď ako poznali, že boli oklamaní, zahynuli v horiacom háji. Potom Kleomenes viedol Lakedaimončanov do Argosu zbaveného mužov. Telesilla však zvolala otrokov a tých, ktorí pre svoj mladistvý vek alebo starobu neboli schopní nosiť zbrane, a vyviedla ich za hradby, sama potom nazhromaždila zbrane, koľko ich zostalo po domoch, a tiež zbrane z chrámov, ozbrojila nimi najstatočnejšie ženy a takto ozbrojené zoradila tam, odkiaľ, ako dúfala prídu nepriatelia. Keď potom Lakedaimončania prišli na dosah, nezľakli sa ženy vojenského pokriku, zrazili sa naopak s nepriateľom a chrabro bojovali; vtedy Lakedaimončania uvažovali, že ak ženy vyvraždia, bude ich úspech hanebný, ak však budú sami v bitke porazení, bude to porážka k hanbe, i vzdali sa ženám."*

Historik Herodotos však uvádza, že sa v meste Argos po bitke pri obci Sépeia (blízko Tiryntu, v roku 494 pred Kr.) dostali k moci údajne otroci. Podľa Plutarcha to bolo zrejme hanlivé označenie pre miestnych demokratov, ktorých na obranu proti Sparťanom zvolala poetka Telesilla, možno prvá *„revolucionárka"* v európskych dejinách.

Ukážka fragmentu verša hymnu k Artemide:

|  |  |
| --- | --- |
| *ἁ δ᾿ Ἄρτεμις, ὦ κόραι, φεύγοισα τὸν Ἀλφ ….*  | preklad: *ale Artemis, dievčatá, prichádzajúce z Alf[eia]* |

- text v starogréčtine

Referencie a bibliografia
-------------------------

1. 1 2 3  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 297.
2. ↑  Lucia Guerrini: Enciclopedia dell’Arte Antica, Classica e Orientale, Roma 1959, Treccani, *Telesilla*
3. ↑  Slovník náučný, Praha 1872, str. 322
4. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 165-166.
5. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 18.
6. ↑  Herodotos, *História*, 6,83.
7. ↑  Plutarchos, *Mulierum virtutes*, 4.
8. ↑  Kleió, 499 - 490, Telesilla
9. ↑  Harvard University Press, Telesilla, Fragments

  

Autoritné údaje: * GND: 100624960
* ISNI: 0000 0000 1120 0842
* VIAF: 17573269